SNNP พร้อมเทรด 20 ก.ค.นี้ ชูแผนเพิ่มฐานผลิต-พัฒนาสินค้า ดันผลงานโตยั่งยืน
SNNP พร้อมขาย IPO จำนวน 240 ล้านหุ้น ราคา 9.20 บาท/หุ้น ลุยสนามเทรด SET ในวันที่ 20 ก.ค.นี้ ชูแผนเพิ่มฐานผลิต-พัฒนาสินค้า ดันผลงานโตยั่งยืน
SNNP พร้อมขาย IPO จำนวน 240 ล้านหุ้น ราคา 9.20 บาท/หุ้น ลุยสนามเทรด SET ในวันที่ 20 ก.ค.นี้ ชูแผนเพิ่มฐานผลิต-พัฒนาสินค้า ดันผลงานโตยั่งยืน
16 ก.ค. 2564

นายวิวรรธน์ ไกรพิสิทธิ์กุล ประธานเจ้าหน้าที่บริหาร บริษัท ศรีนานาพร มาร์เก็ตติ้ง จำกัด (มหาชน)  หรือ SNNP เปิดเผยว่า บริษัทฯ พร้อมนำหุ้นเข้าซื้อขายวันแรกในตลาดหลักทรัพย์แห่งประเทศไทย ในวันที่ 20 กรกฎาคม 2564 โดยใช้ชื่อย่อ SNNP หลังปิดการเสนอขายหุ้น IPO จำนวนไม่เกิน 240 ล้านหุ้น หรือคิดเป็นไม่เกินร้อยละ 25 ของจำนวนหุ้นสามัญที่ออกและจำหน่ายได้แล้วทั้งหมดของบริษัทฯ ภายหลังการเสนอขายหุ้น IPO ครั้งนี้ ที่ราคาเสนอขายสุดท้าย 9.20 บาท ต่อหุ้น ซึ่งได้รับการตอบรับที่ดีมากจากกลุ่มนักลงทุนสถาบันและนักลงทุนรายย่อย ที่เชื่อมั่นในพื้นฐานทางธุรกิจและศักยภาพการดำเนินงานในอนาคต โดยมีนักลงทุนสถาบันให้ความสนใจเข้ามาจองซื้อเป็นจำนวนมากกว่า 17 เท่าของจำนวนหุ้นที่เสนอขายต่อนักลงทุนสถาบัน
ทั้งนี้ หลังเข้าจดทะเบียนในตลาดหลักทรัพย์แห่งประเทศไทย บริษัทฯ มุ่งสร้างการเติบโตเป็น 2 เท่า หรือมีรายได้ 8,000 ล้านบาทภายในปี 2569 โดยสร้างรากฐานการผลิตและระบบจัดจำหน่ายสินค้าให้ครอบคลุมทั้งในและต่างประเทศ ซึ่งจะช่วยเพิ่มประสิทธิภาพการผลิตทั้งในแง่ของกำลังการผลิตและการบริหารจัดการต้นทุนโดยรวม
รวมถึงขยายการจัดจำหน่ายสินค้าให้ครอบคลุมภูมิภาคอาเซียน ผ่านบริษัทย่อยในทั้ง กัมพูชา และเวียดนาม ซึ่งปัจจุบันโรงงานในกัมพูชาได้เริ่มดำเนินการเชิงพาณิชย์เป็นที่เรียบร้อยแล้ว และกำลังอยู่ระหว่างการก่อสร้างโรงงานในประเทศเวียดนาม ซึ่งคาดว่าโรงงานในส่วนที่ 1 จะแล้วเสร็จในปี 2565 และโรงงานทั้งหมดจะแล้วเสร็จช่วงสิ้นปี 2566 ส่งผลให้ SNNP มีฐานการผลิตครอบคลุมทั้งในประเทศไทย กัมพูชา และเวียดนาม รองรับกับแผนการส่งออกสู่ตลาดใหม่ๆ จากปัจจุบันที่ส่งออกไปยัง 5 ทวีป รวมกว่า 35 ประเทศทั่วโลก
นอกจากนี้ SNNP ยังมุ่งพัฒนาผลิตภัณฑ์ใหม่ออกสู่ตลาดอย่างต่อเนื่องเพื่อตอบสนองความต้องการของผู้บริโภค เช่น การพัฒนาผลิตภัณฑ์ที่มีสารสกัดจากกัญชงและกัญชา รวมทั้งผลิตภัณฑ์ทางการเกษตรอื่นๆ เพื่อเสริมสร้างพอร์ตโฟลิโอให้มีความหลากหลาย รวมถึงแผนต่อยอดแบรนด์ที่เป็นผู้นำตลาด อาทิ  เจเล่ เบนโตะ โลตัสขาไก่ เมจิกฟาร์ม และเครื่องดื่มอควาวิตซ์ เป็นต้น โดยมุ่งพัฒนาทั้งรสชาติ ขนาดและราคา ให้เหมาะกับความต้องการและกำลังซื้อของผู้บริโภคทั้งในและต่างประเทศ (Localization)
“เราพร้อมรุกขยายธุรกิจสู่การเติบโตแบบก้าวกระโดดในทุกมิติ เพื่อขับเคลื่อนให้ SNNP ก้าวสู่ผู้นำในภูมิภาคอาเซียน ด้วยแผนงานที่ได้วางรากฐานทั้งการผลิตและระบบจัดจำหน่าย เพื่อขยายธุรกิจไปยังภูมิภาคอาเซียนและส่งออกสินค้าไปสู่ตลาดใหม่ๆ ทั่วโลก และด้วยศักยภาพทางธุรกิจที่บริษัทฯ วางไว้อย่างแข็งแกร่งนี้ จะผลักดันให้ผลการดำเนินงานของ SNNP  เติบโตอย่างยั่งยืน” นายวิวรรธน์ กล่าว  
ด้าน นางสาววีณา เลิศนิมิตร ผู้ช่วยผู้จัดการใหญ่ ผู้บริหารสายงาน Investment Banking ธนาคารไทยพาณิชย์ จำกัด (มหาชน) ในฐานะที่ปรึกษาทางการเงิน และตัวแทนบริษัทหลักทรัพย์ ไทยพาณิชย์ จำกัด ในฐานะผู้จัดการการจัดจำหน่ายและรับประกันการจำหน่าย  กล่าวว่า SNNP มีศักยภาพและพื้นฐานธุรกิจที่แข็งแกร่ง ซึ่งช่วยสนับสนุนการดำเนินงานไปสู่เป้าหมายที่วางไว้ ด้วยข้อได้เปรียบเชิงการแข่งขันจากการมีแบรนด์พอร์ตโฟลิโอที่หลากหลายและตราสินค้าที่เป็นเอกลักษณ์ เป็นที่รู้จักของผู้บริโภค พร้อมกับมีทีมวิจัยและพัฒนาที่มีความมุ่งมั่นสร้างสรรค์สินค้าใหม่ที่หลากหลาย รวมถึงมีฐานการผลิตและระบบจัดจำหน่ายในประเทศและต่างประเทศที่มีประสิทธิภาพ จะช่วยผลักดันให้ SNNP เติบโตได้อย่างยั่งยืน เพื่อก้าวสู่การเป็นผู้นำตลาดเครื่องดื่มและขนมขบเคี้ยวแห่งอาเซียนในอนาคต